《和晁子西铃属劝农长篇》
宋代·郭印

使君诚意与天开，呼吸之间为云雷。
一朝命驾出郊次，远近争看髦节来。
道边草木尽翔舞，巴峡迩来和气聚。
祗从精祷召神灵，五日一风十日雨。
不有前时愁叹声，千里相闻鸡犬鸣。
荷锄执耒举家出，原野处处催深耕。
闻说朱轓阅田圃，老稚提携纷笑语。
当时惰游今力穑，肯播肯菑勤子父。
朝廷睿泽浸华夷，良牧承流上所知。
我欲濡毫颂公德，自惭芜累不成诗。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。